《琐窗寒 销寒第三集，寒蟹》
清代·袁绶

岁晚村荒，日斜潮落，冻开湖嘴。芦根吐沫，又听爬沙声细。

爱双螯、霜浓更肥，横行那识渔人计。任筠筐罩住，寒蒲缚好，卖来城市。

还忆。瓶花底。记解甲吹香，酒边亲递。秋光过了，又被酿成秋意。

便无肠、离情未谙，稻粱也合思故里。负频年、独数尖团，盼到看灯里。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。